Bodrogkisfalud

Bodrogkisfalud település Borsod-Abaúj-Zemplén vármegye Tokaji járásában.

Fekvése 
A Bodrog folyó jobb partján fekszik, Tokaj közelében, a vármegye székhelyétől, Miskolctól 48 kilométerre keletre.

A környező települések közül déli szomszédjával, Bodrogkeresztúrral teljesen összenőtt - egy utca választja el a két települést 1,2 kilométeren át, ezért lényegében nincs is távolság közöttük. Szegi 1, Szegilong 3 kilométerre fekszik, a legközelebbi városok közül Tokaj 7, Rakamaz 11, Szerencs 14, Sárospatak pedig 25 kilométerre található.

Megközelítése 
Legfontosabb közúti elérési útvonala a 37-es főút, ezen közelíthető meg Miskolc és Sárospatak felől is. Korábban érintette a 38-as főút is, de az ma már a települést elkerülve halad; a régi nyomvonal mellékútként a 3838-as útszámozást viseli. Főutcája a Bodrogkeresztúrtól egészen Sárospatakig húzódó 3801-es út.

A hazai vasútvonalak közül a települést a Hatvan–Miskolc–Szerencs–Sátoraljaújhely-vasútvonal érinti, melynek egy megállási pontja van itt, Bodrogkeresztúr vasútállomás, a belterület déli széle közelében, közvetlenül a 3801-es út mellett.

Története 
Először 1220-ban említik Kysfalud néven. 1317-ben már egyházi tulajdon volt, 1459-ben pedig már Tokajhoz tartozott. A törökök kifosztották és felégették Kisfaludot és a környező falvakat is. 1567-ben lakói visszatértek és újra felépítették a falut.

A Rákóczi-szabadságharc idején a falu újra elnéptelenedett, de nem sokkal később újra benépesült magyarokkal, valamint szlovákokkal és ruszinokkal, akik viszonylagosan gyorsan beolvadtak a magyar lakosságba. Az 1784-es népszámlálás adatai szerint 964 lakosa volt a falunak. 1788-ban rengetegen áldozatul estek az éhínségnek, a 19. század elején pedig az éhínségen kívül járványok is pusztítottak.

A 20. században az egészségügyi állapotok javultak, a lakosságszám stabilizálódott. 1902-ben a falu körjegyzőségi székhely lett. 1950-ben egyesítették a szomszédos Szegi községgel, 1951-től a Bodrogszegi nevet viselte. 1991-ben a két település újra különvált.

Közélete

Polgármesterei 
 1991–1994: Dr. Gáspár Huba
 1994–1998: Tóth András (független)
 1998–2002: Valler József (független)
 2002–2006: Valler József (független)
 2006–2010: Valler József (független)
 2010–2012: Valler József (független)
 2012–2014: Ádám László (független)
 2014–2015: Ádám László (független)
 2016–2019: Ádám László (független)
 2019-től: Balogh Sándor (független)

A településen 2012. augusztus 12-én időközi polgármester-választást tartottak, az előző polgármester lemondása miatt.

Alig több mint három évvel később, 2016. január 24-én újból időközi polgármester-választást (és képviselő-testületi választást) kellett tartani a községben, ezúttal az előző képviselő-testület önfeloszlatása miatt. A választáson a hivatalban lévő polgármester is elindult, és négy jelölt közül sikerült is megerősítenie a pozícióját.

Népesség 
A település népességének változása:

A 2001-es népszámlálás adatai szerint a településnek csak magyar lakossága volt.

A 2011-es népszámlálás során a lakosok 83,8%-a magyarnak, 3,1% cigánynak, 0,4% németnek, 0,3% szlováknak mondta magát (16,2% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 45,6%, református 10,4%, görögkatolikus 14,6%, felekezeten kívüli 7,2% (21,5% nem válaszolt).

Érdekességek 
 A bodrogkisfaludi révnél forgatták A miskolci boniésklájd című 2004-es bűnügyi vígjáték egyes jeleneteit, azon helyszínek egyikeként, amelyeken a film főszereplőinek mintájául szolgáló bűnöző páros törvényszegő életszakaszának tényleges eseményei valóságosan is megtörténtek.
 Több más film egyes részleteit is itt forgatták, mint például a Sztrogoff Mihály televíziós sorozat bizonyos jeleneteit.

Jegyzetek

További információk 
 Bodrogkisfalud Önkormányzatának honlapja
 Radványi-kereszt, Bodrogkisfalud-Göböly
 Bodrogkisfaludi kaleidoszkóp A Bodrogkisfaludért Egyesült honlapja
 Bodrogkisfalud a "Panoramio" fotóalbumában

Borsod-Abaúj-Zemplén megye települései
Magyarország ideiglenes településnevei
Zemplén vármegye települései